Zuma vaar uit teen Zondo-verslagOudpres. Jacob Zuma. (Foto: Emmanuel Croset/AFP) Oudpres. Jacob Zuma het Saterdag teen die vyfde en finale verslag van die Zondo- kommissie van ondersoek na staatskaping uitgevaar en dit as “onwettig” en “vol skinderpraatjies” beskryf. Zuma beplan nou om dele van die verslag waarin hy self betrek word te betwis en moontlik selfs hoofregter Raymond Zondo hieroor aan te vat. Dit kom net dae nadat Zondo die finale verslag aan pres. Cyril Ramaphosa oorhandig het. Mzwanele Manyi, woordvoerder van die Zuma-stigting, het Saterdag tydens ŉ mediakonferensie gesê dat Zuma die jongste aflewering van die verslag as “onwettig en hoogs irrasioneel” beskou. “Dit is vol skinderpraatjies, innuendo’s en vermoedens. Daar is beslis ŉ tekort aan konkrete bewyse,” het Manyi gesê. “Die verslag is dus net die vrugte van ŉ vergiftigde boom.” Zuma se naam duik herhaaldelik in die staatskapingverslae op, maar in die jongste gedeelte van die verslag is daar “voldoende bewyse” dat Zuma vergoeding van Bosasa, wat kontrakte met die staat gehad het, aanvaar het. Hy word ook daarvan beskuldig dat hy ŉ “kardinale speler” is in die plan om staatsfirmas saam met die Gupta-familie te plunder. Die verslag lui dat Zuma deur sy optrede sy grondwetlike en wetgewende pligte – sowel as sy etiese verpligtinge – versaak het. Manyi, wat ŉ voorbereide verklaring van Zuma gelees het, het die ondersoek na staatskaping daarvan beskuldig dat hy ŉ “spookding genaamd staatskaping ondersoek”. Hy sê die ondersoek “het nie daarin geslaag om bewyse te vind wat verder as insinuasies en vermoedens strek” dat Zuma sy uitvoerende gesag aan die Guptas afgestaan het nie. Twee van die Gupta-broers, wat die land verlaat het toe die ondersoek na staatskaping begin het, is vroeër vandeesmaand in Dubai in hegtenis geneem en is in die proses om aan Suid-Afrika uitgelewer te word. Zuma se regspan sal nou glo in die komende weke die Regterlike Dienskommissie (RDK) nader om wydlopende griewe teen Zondo in te stel. “Die howe sowel as die RDK sal genader word om ernstig te kyk na dade van onwettigheid, oortredings van die Grondwet en waar van toepassing, die geregtelike gedragskode,” het Manyi gesê. Zuma sou na verwagting Saterdag by die mediakonferensie wees, maar is eindelik deur sy regspan aangeraai om weg te bly sodat hy nie sy paroolvoorwaardes verontagsaam nie. Die DA het selfs voor die geleentheid ŉ prokureursbrief aan die stigting gestuur oor Zuma se voorneme om sy paroolvoorwaardes te verontagsaam. Dear MEDIA Once again apologies that parole technicalities prevented H.E Prez Zuma from attending.Thank u for attending in great numbers.As u can see, with the attached lawyers letter, the @Our_DA was ready to pounce.We thank @AdvDali_Mpofu & his legal team for sound advice pic.twitter.com/vey1I1GBlr — JGZuma Foundation (Official) (@JGZ_Foundation) June 26, 2022